Document ID: 32013R0212

KOMISIJOS REGLAMENTAS (ES) Nr. 212/2013
2013 m. kovo 11 d.
kuriuo dėl produktų sąrašo papildymo ir pakeitimo pakeičiamas Europos Parlamento ir Tarybos reglamento (EB) Nr. 396/2005 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 4 straipsnį,
kadangi:
(1)
kelios valstybės narės pateikė prašymus pakeisti ir papildyti Reglamento (EB) Nr. 396/2005 I priedo stulpelį „Susijusių rūšių arba kitų produktų, kuriems taikoma ta pati DLK, pavyzdžiai“;
(2)
šie papildymai reikalingi tam, kad į Reglamento (EB) Nr. 396/2005 I priedą būtų įtraukti nauji vaisiai, daržovės ir grūdai, atsiradę valstybių narių rinkoje;
(3)
tikslinga įrašyti šiuos vaisius, daržoves, grūdus ir gyvūninius produktus: pirštuotavaisio citrinmedžio vaisius, karališkasis mandarinas, paprastasis zizifas, ilgavaisė gervuogė, longanas, lansija (langsat), salakpalmės vaisius, gumbuotoji notra, didžioji varnalėša, kiti valgomieji svogūnai, kiti žalieji svogūnai, gelsvasis baklažanas (antroewa), raukšlėtasis svaidenis (sopropo), briaunotoji plaušenė (teroi), ilgavaisė kutuotė, paprastasis ilgmoliūgis (lauki), valgomasis čajotas, paprastasis agurotis (naujesnis varietetas), jaunų kukurūzų burbuolės, spindulinės pupuolės daigai, liucernos daigai, kiaulpienės lapeliai, ropinio kopūsto lapai, ksantosomos (tajer) lapai, plačialapis cestras (bitawiri), baltoji bazelė, banano lapai, vandeninio sukučio vaisius (batatas), marsilija, gulsčioji neptunija, kvapioji zunda, šakninės petražolės lapai, siauralapis bazilikas, kvapusis bazilikas, plaukuotasis bazilikas, citrinžolė, azijinė centelė, raukšlėtalapis pipiras, kvapioji murėja, banano žiedai, kampuotoji pupenė, šviežios sojos, pelkinių zizanijų grūdai, agurklės lapai ir stiebai, vijoklinė akacija, grybeliena (fungus mycelium), gyslotinis ežeinis, rausvoji pirštūnė, melsvoji soruolė, kanarinių strypainių grūdai, žalioji paprika, stirnos ir korinis medus;
(4)
nuoseklumo sumetimais tikslinga medžiojamus laukinius gyvūnus perkelti iš kategorijos „Kiti ūkiuose auginami gyvūnai“ į kategoriją „Kiti produktai iš sausumos gyvūnų“, o valgomąsias gėles - iš kategorijos „Kita“ į kategoriją, kurioje pateikiamas augalų kultūros pavyzdys;
(5)
siekiant geriau taikyti tarptautinės taksonominės nomenklatūros taisykles, tikslinga patikslinti pistacijų, obuolių, vyšnių, braškių, gervuogių, šilauogių (mėlynių), kinkanų, bulvių, dioskorėjų, burokėlių, paprikų, ybiškių, brokolių, gūžinių kopūstų, kininių bastučių, lapinių kopūstų, ropinių kopūstų, salotinės trūkažolės, gražgarstės, kopūstinių kultūrų lapų ir daigų, burokėlių lapų, paprastosios trūkažolės, salierių lapų, baziliko, palmių šerdžių, sorgų, kavos pupelių, rožės žiedlapių, jazminaičių žiedų, liepos, raibsteglio lapų, krapų, uosrutės, cinamono, ciberžolės, cukrinių runkelių ir bananų lotyniškus pavadinimus;
(6)
atsižvelgiant į suinteresuotųjų subjektų ir vykdymo užtikrinimo įstaigos prašymus ir į tai, kokiu pavidalu produktai patenka į rinką, turėtų būti padaryta keletas pakeitimų, susijusių su produktų, kuriems taikoma DLK, dalimis;
(7)
tikslinga numatyti tokius pakeitimus dėl arbatos, kakavos pupelių, apynių, ropinių kopūstų ir dėl gyvūninių produktų;
(8)
aiškumo sumetimais tikslinga pakeisti Reglamento (EB) Nr. 396/2005 I priedą;
(9)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 I priedas pakeičiamas šio reglamento priedo tekstu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2013 m. kovo 11 d.

Labels: 0
17
6